Sag om deling af pensionsrettigheder i forbindelse med deling af fællesboet ved skilsmisse samt fællesskabskompensation og rimelighedskompensation
Ret: Retten i Svendborg (1. instans)
Faggruppe: Civilsag — Skifteretlige tvister
Sagsemner: Ægtefællers økonomiske forhold prøvelse;

/

Retten i Svendborg

Udskrift af dombogen

DOM

Afsagt den 18. januar 2011 i sag nr. BS R5-1404/2009:

Sagsøger
Adresse 1
By
mod
Sagsøgte
Adresse 2
5800 Nyborg

Sagens baggrund og parternes påstande

Sagen vedrører deling af pensionsrettigheder i forbindelse med deling af
fællesboet ved skilsmisse samt fællesskabskompensation og
rimelighedskompensation.

Sagsøger har nedlagt følgende påstande: Påstand 1
Sagsøgte skal anerkende, at hans kapitalpension i Danske Bank, Konto nr. 1
og kapitalpension i PFA, Konto nr. 2 indgår i delingen af fællesboet

Påstand 2
Sagsøgte skal betale 500.000 kr., subsidiært et mindre beløb efter rettens
skøn.

Sagsøgte har over for påstand 1 påstået frifindelse, subsidiært at alene
kapitalpensionen i Danske Bank, Konto nr. 1, indgår i delingen af fællesboet.

Sagsøgte har over for påstand 2 påstået frifindelse, subsidiært betaling af et
mindre beløb efter rettens skøn.

Sagsøger har fri proces.

Oplysningerne i sagen

Sagsøger, født i 1957, og Sagsøgte, født i 1956, indgik ægteskab den Dato 1.
Parret fik to børn, født i henholdsvis 1981 og 1985. Der var almindeligt
formuefællesskab i ægteskabet.

STD061446-S01-ST01-K194-T3-L01-M00-\D25



/

Side 2/6

Sagsøger og Sagsøgte blev separeret den Dato 2. De indgik i 2009 en
bodelingsaftale vedrørende fællesboet, hvorved Sagsøger modtog en boslod
på 399.781 kr., og Sagsøgte modtog en boslod på 422.187 kr.

Under ægteskabet havde Sagsøger flere ansættelser med varierende timetal
og perioder med arbejdsløshed. Sagsøger har i forbindelse med sine
ansættelser haft pensionsindbetalinger med en samlet værdi af 62.361,95 kr.
pr. 31. december 2007. Sagsøger har endvidere indbetalt til en kapitalpension
i Danske Bank, og værdien heraf udgjorde 93.640,28 kr. den 31. december
2007.

Der er enighed om, at pensionerne ved udbetaling ved det fyldte 65. år vil
medføre en årlig udbetaling på ca. 18.000 kr.

Det er oplyst, at såfremt Sagsøgers samlede pensioner omregnes til fri
kapital, vil værdien med en pensionsudbetaling fra det 65. år, en
rentetilskrivning på 3 % og efter fradrag af indkomstskat på 37,50 % være
100.976,08 kr. (nettoværdien).

Sagsøgte har siden 1983 været ansat ved Kommune 1, nu Kommune 2, som
tjenestemand. Sagsøgte har i forbindelse med sin ansættelse ret til
tjenestemandspension, og der indbetales til en supplerende pensionsordning i
PFA-Pension, som den 31. december 2007 havde en værdi af 186.545 kr.

Sagsøgte har endvidere indbetalt til en kapitalpension i Danske Bank, og
værdien heraf udgjorde 283.838,39 kr. den 31. december 2007. Pensionen
blev oprettet som en arbejdsgiveradminstreret pensionsordning, hvor der blev
indbetalt 4 % af lønnen pr. måned, som i det hele blev betalt af Sagsøgte.

Det er oplyst, at tjenestemandspensionen kan udbetales med 305.047,47 kr.
fra det 65. år. Såfremt tjenestemandspensionen omregnes til fri kapital vil
værdien med en pensionsudbetaling fra det 65. år, en rentetilskrivning på 3 %
og efter fradrag af indkomstskat på 37,50 % være 1.247.292,28 kr.
(nettoværdien).

Det er oplyst, at hvis pensionen i Danske Bank omregnes til livsvarige
ydelser, så vil der ved udbetaling fra det 65. år udbetales 24.968 kr. pr. år.

Forklaringer

Sagsøger har forklaret, at hun og Sagsøgte blev gift i 1979. Hun er
butiksuddannet. Hun arbejdede i en isenkrambutik, indtil de fik deres første
barn i 1981. Hun var på barsel i 18 uger og vendte derpå tilbage til sit
arbejde. Hun blev afskediget i 1982. Hun havde da ingen pensionsopsparing.
Sagsøgte blev udlært som Stilling 1 og blev derefter fastansat. Han blev

STD061446-S01-ST01-K194-T3-L01-M00-\D25



/

Side 3/6

tjenestemandsansat fra starten af ansættelsen. Hun var på dagpenge i næsten 2
år. Sagsøgte flyttede til Fyn den 1. december 1983, idet han var blevet ansat
som Stilling 2 i Kommune 1. Hun blev boende på Sjælland, indtil de havde
fået solgt deres hus. Hun flyttede til Fyn den 1. juli 1984. Hun var i
mellemtiden i jobtræning, men sagde op på grund af flytningen. Hun var
ledig indtil oktober 1984, hvor hun blev sendt i aktivering. Hun gik herefter
på barsel i 28 uger. Hun blev efterfølgende ansat i et elektronikfirma som
Stilling 3. Hun startede med en arbejdstid på 20 timer om ugen og var på
deltid i ca. 10 år. Hun og Sagsøgte aftalte, at hun skulle arbejde på nedsat tid,
idet hun skulle passe børn og hjem. Sagsøgte havde en daglig arbejdstid på
ca. 10 timer. Det var primært hende, der hentede og afleverede børn.

Hun blev afskediget på grund af en flytning af firmaet i 1993. Hun blev
herefter ansat som Stilling 4 fortsat på deltid. Hun fik supplerende dagpenge.
Hun havde ikke mulighed for at blive beskæftiget på fuld tid. Hun var
herefter ansat i forskellige vikariater, indtil hun blev ansat hos Virksomhed,
hvor hun arbejdede på fuld tid. Hun blev afskediget i 2009. Hun har været
sygemeldt dels på grund af galdesten og dels på grund af en blodprop i
hjertet. Hun er nu raskmeldt men arbejdsløs.

Hun begyndte at indbetale til en arbejdsrelateret pension i 2000. I 1990
oprettede hun en kapitalpension i Danske Bank. Det var efter forslag fra
banken. Hun indbetalte mellem 300 og 400 kr. om måneden på
kapitalpensionen. Denne pension er efterfølgende indgået i den pension, som
hun har nu. Hun tænkte ikke på, at Sagsøgte havde en bedre pensionsordning
end hende. Hun husker, at det var mere fordelagtigt, at Sagsøgte indbetalte
meget på sin pension, idet han betalte topskat. Hun havde regnet med, at det
var tilstrækkeligt, at Sagsøgte havde en pension, idet de begge kunne bruge
den.

Sagsøgte har også en kapitalpension i PFA-Pension. Denne ordning blev
oprettet i stedet for en lønforhøjelse, mens han var ansat ved Kommune 1.

Hun ophørte med sin pensionsopsparing i 2009. Hun har købt et hus i
september 2008 for 855.000 kr. Hun brugte sit boslod ved køb af huset. Hun
har en prioritetsgæld på 600.000 kr. Da hun ikke får ægtefællebidrag efter
december 2010, vil hendes økonomi blive stram. Hun har indtil nu fået 6.000
kr. om måneden i bidrag. Hun vil for eftertiden have 2.500 kr. at leve for om
måneden.

Hun har siden 1979 været medlem af HK. Den i bilag 3 opregnede
pensionsopsparing er hendes beregning af, hvad hun ville have indbetalt, hvis
hun havde haft fuldtidsbeskætigelse. Det er således hendes "tab" ved ikke at
arbejde på fuld tid, der er opgjort.

Alle hendes pensioner er nu samlet i Danica Pension. Dette er sket efter
skæringsdagen.

STD061446-S01-ST01-K194-T3-L01-M00-\D25



/

Side 4/6

Sagsøgte har forklaret, at han var udlært i Kommune 3, da de blev gift i 1979.
De flyttede til Fyn i 1983 på grund af hans arbejde, og de købte hus i 1984.
Deres fælles økonomi har fungeret ved, at de har indbetalt efter evne til en
fælles konto. Det var aftalt, at Sagsøger, da børnene var små, skulle arbejde
på deltid, men at hun efterfølgende om muligt skulle arbejde på fuld tid.

Pensionen i SAM-Pension er tjenestemandspensionen. Han har været
tjenestemand, siden han var 21 år.

Pensionen i PFA-Pension er optjent ved, at hans løntillæg er blevet
pensionsbærende med 18% om måneden. Denne pension er en integreret del
af hans tjeneste-mandsansættelse.

Pensionen i Danske Bank er oprettet i 1990 som en supplerende
pensionsordning. Det blev aftalt, at han skulle indsætte et større beløb end
Sagsøger, idet det skattemæssigt var det mest fordelagtige. Det er en privat
pension, som er arbejdsgiveradministreret.

Parternes synspunkter

Sagsøger har gjort gældende, at Sagsøgte har bevisbyrden for, at hans
kapitalpensioner i Danske Bank og PFA-Pension er rimelige, og at Sagsøgte
ikke har ført bevis herfor. Kapitalpensionerne indgår derfor i delingen af
fællesboet.

Hun er berettiget til fællesskabskompensation, jf. retsvirkningslovens § 16 d,
idet hun har foretaget en mindre pensionsopsparing, end hvad der er rimeligt.
Dette skyldes, at hun af hensyn til familien har været helt eller delvis udenfor
arbejdsmarkedet og på nedsat tid.

Hun er desuden berettiget til rimelighedskompensation, jf. retsvirknings-
lovens § 16 e, idet hun ellers stilles urimeligt i pensionsmæssig henseende.

Sagsøgte har gjort gældende, at kapitalpensionerne i Danske Bank og PFA-
Pension er rimelige pensionsrettigheder, som han kan udtage forlods af
fællesboet, jf. retsvirkningslovens § 16 b, stk. 1. Begge ordninger er
sædvanlige arbejdsmarkedspensioner, og de er fastlagt i henhold til aftaler,
der er sædvanlige. Begge pensionsordninger er udtryk for det pensionsniveau,
der svarer til hans uddannelses- og arbejdsmæssige situation, og det er
rimelige ordninger i forhold til hans løn- og ansættelsesvilkår. Sagsøger har
bevisbyrden for, at kapitalpensionsordningerne ikke er rimelige.

Sagsøger har ikke dokumenteret grundlaget for at gøre krav om
fællesskabskompensation eller rimelighedskompensation gældende. Hans
indbetalinger på pensionsordningerne er ikke så ekstraordinære, at de skal
indgå i delingen af fællesboet. Beløbet på 500.000 kr. er ikke dokumenteret.

STD061446-S01-ST01-K194-T3-L01-M00-\D25



/

Side 5/6

Ligeledes er der ikke dokumenteret nogen berettigelse til eller grundlaget for
et kompensationskrav.

Rettens begrundelse og afgørelse

Egne rimelige pensionsrettigheder

Det lægges til grund, at Sagsøgtes kapitalpension i PFA-Pension er oprettet

som et led i hans ansættelsesforhold som en supplerende pensionsordning i

forhold til hans tjenestemandspension. Retten finder herefter, at

kapitalpensionen i PFA-Pension er en sædvanlig arbejdsmarkedspension og

en rimelig pensionsrettighed, som kan udtages forlods af fællesboet, jf.

retsvirkningslovens § 16 b, stk. 1. Indbetalingerne på Sagsøgtes pension i

Danske Bank stammer fra fælles midler. Det er samstemmende forklaret, at

der af skattemæssige hensyn blev indbetalt større beløb på Sagsøgtes pension

end på Sagsøgers pension. Sagsøgte findes ikke at have godtgjort, at denne

pension er en rimelig pensionsrettighed, som kan udtages forlods.

Fællesskabskompensation

Det lægges efter parternes samstemmende forklaringer til grund, at Sagsøger,

efter de fik børn, arbejdede på deltid af hensyn til familien. Det lægges efter

Sagsøgers forklaring til grund, at det først var omkring 2000, at hun opnåede

en overenskomstmæssig ret til pensionsindbetalinger fra sin arbejdsgiver. Det

kan ikke på denne baggrund anses for godtgjort, at Sagsøger på grund af

hensyn til familien har lidt et pensionstab, svarende til mere end to års

pensionsindbetalinger, og der er herefter ikke grundlag for at tilkende hende

fællesskabskompensation efter retsvirkningslovens § 16 d.

Rimelighedskompensation

Det lægges til grund, at Sagsøger har udtaget boslod med 399.781 kr., og at

Sagsøgtes kapitalpension i Danske Bank skal indgå i delingen af fællesboet.

Sagsøger har ikke nærmere redegjort for, hvorledes hendes samlede årlige

pensionsudbetalinger vil være ved pensionering som 65 årig. Retten finder

herefter ikke, at Sagsøger har godtgjort, at hun er berettiget til

rimelighedskompensation efter retsvirkningslovens § 16 e. Efter sagens



/

værdi, karakter og udfald bestemmes det, at statskassen skal betale 50.000 kr.

med tillæg af moms til Sagsøgte til dækning af advokatomkostninger.

Thi kendes for ret:

Sagsøgte skal anerkende, at hans kapitalpension i Danske Bank, Konto nr. 1,
indgår i delingen af fællesboet.

Sagsøgte frifindes for Sagsøgers yderligere påstande.

STD061446-S01-ST01-K194-T3-L01-M00-\D25



/

Side 6/6

Statskassen skal betale sagsomkostninger til Sagsøgte med 62.500 kr.

Dommer 1 Dommer 2 Dommer 3

STD061446-S01-ST01-K194-T3-L01-M00-\D25